title: Regulamentul de punere în aplicare (UE) 2021/469 al Comisiei din 18 martie 2021 de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și de articole de bucătărie din ceramică originare din Republica Populară Chineză și de modificare a Regulamentului de punere în aplicare (UE) 2019/1198

text:
                  19.3.2021

                  RO

                  Jurnalul Oficial al Uniunii Europene

                  L 96/9

         REGULAMENTUL DE PUNERE ÎN APLICARE (UE) 2021/469 AL COMISIEI
         din 18 martie 2021
         de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și de articole de bucătărie din ceramică originare din Republica Populară Chineză și de modificare a Regulamentului de punere în aplicare (UE) 2019/1198
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (denumit în continuare „regulamentul de bază”) (1),
         având în vedere Regulamentul de punere în aplicare (UE) 2019/1198 al Comisiei din 12 iulie 2019 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză (2), în special articolul 2,
         întrucât:
         A.   MĂSURI ÎN VIGOARE

                     (1)

                     La 13 mai 2013, Consiliul a instituit o taxă antidumping definitivă asupra importurilor de articole de masă și de articole de bucătărie din ceramică („produsul în cauză”) originare din Republica Populară Chineză („RPC”), prin Regulamentul de punere în aplicare (UE) nr. 412/2013 al Consiliului (3) („regulamentul inițial”).

                     (2)

                     La 12 iulie 2019, în urma unei reexaminări în perspectiva expirării măsurilor în temeiul articolului 11 alineatul (2) din regulamentul de bază, Comisia a prelungit cu încă cinci ani măsurile din regulamentul inițial, prin Regulamentul de punere în aplicare (UE) 2019/1198.

                     (3)

                     La 28 noiembrie 2019, în urma unei anchete anticircumvenție, în conformitate cu articolul 13 alineatul (3) din Regulamentul (UE) 2016/1036, Comisia a modificat Regulamentul (UE) 2019/1198 prin Regulamentul de punere în aplicare (UE) 2019/2131 al Comisiei (4).

                     (4)

                     Pentru anchetarea producătorilor-exportatori din RPC, în cadrul anchetei inițiale s-a aplicat eșantionarea, în conformitate cu articolul 17 din regulamentul de bază.

                     (5)

                     Pentru producătorii-exportatori din RPC incluși în eșantion, Comisia a instituit niveluri individuale ale taxei antidumping, cuprinse între 13,1 % și 23,4 %, asupra importurilor de produs în cauză. Pentru producătorii-exportatori cooperanți care nu au fost incluși în eșantion, a fost instituit un nivel al taxei de 17,9 %. Producătorii-exportatori cooperanți care nu au fost incluși în eșantion sunt enumerați în anexa I la Regulamentul de punere în aplicare (UE) 2019/1198, astfel cum a fost înlocuită prin Regulamentul (UE) 2019/2131. În plus, s-a instituit un nivel al taxei de 36,1 % la nivelul întregii țări pentru produsul în cauză provenit de la societățile comerciale din RPC care fie nu s-au făcut cunoscute, fie nu au cooperat la anchetă.

                     (6)

                     În conformitate cu articolul 2 din Regulamentul de punere în aplicare (UE) 2019/1198, Comisia poate modifica anexa I la regulamentul respectiv, acordând unui nou producător-exportator nivelul taxei aplicabile societăților comerciale cooperante neincluse în eșantion, și anume nivelul taxei medii ponderate de 17,9 %, oricărui nou producător-exportator din RPC care îi furnizează Comisiei suficiente elemente de probă care să ateste că:

                                 (a)

                                 nu a exportat produsul în cauză către Uniune în cursul perioadei de anchetă pe baza căreia s-au instituit măsurile, și anume 1 ianuarie 2011-31 decembrie 2011 („perioada anchetei inițiale”);

                                 (b)

                                 nu este afiliat niciunui exportator sau producător din RPC care face obiectul măsurilor antidumping instituite prin regulamentul inițial; și

                                 (c)

                                 a exportat efectiv în Uniune produsul în cauză după încheierea perioadei anchetei inițiale sau și-a asumat o obligație contractuală irevocabilă de a exporta o cantitate importantă în Uniune.

               B.   CEREREA DE ACORDARE A TRATAMENTULUI DE NOU PRODUCĂTOR-EXPORTATOR

                     (7)

                     Societatea comercială Hunan Legend Porcelain Industry Co., Ltd. („Hunan Legend” sau „solicitantul”) a depus o cerere către Comisie pentru a i se acorda tratament de nou producător-exportator („TNPE”) și, prin urmare, pentru a i se aplica nivelul taxei aplicabile societăților cooperante din RPC care nu au fost incluse în eșantion, și anume 17,9 %. Solicitantul a susținut că îndeplinește toate cele trei condiții prevăzute la articolul 2 din Regulamentul de punere în aplicare (UE) 2019/1198.

                     (8)

                     Pentru a stabili dacă solicitantul îndeplinește condițiile pentru acordarea TNPE, în conformitate cu articolul 2 din Regulamentul de punere în aplicare (UE) 2019/1198 („condițiile TNPE”), Comisia a trimis mai întâi un chestionar solicitantului, cerând dovezi din care să reiasă că îndeplinește condițiile TNPE.

                     (9)

                     În urma analizării răspunsurilor la chestionar, Comisia a solicitat informații și documente justificative suplimentare, care au fost furnizate de solicitant.

                     (10)

                     Comisia a căutat să verifice toate informațiile pe care le-a considerat necesare pentru a stabili dacă solicitantul întrunește condițiile TNPE. În acest scop, Comisia a analizat dovezile prezentate de solicitant în răspunsul său la chestionar, prin consultarea mai multor baze de date online, printre care Orbis (5) și Qichacha (6), precum și prin verificarea încrucișată a informațiilor furnizate de societatea comercială respectivă cu informațiile transmise în cazuri anterioare și cu informațiile disponibile publicului pe internet. În paralel, Comisia a informat de asemenea industria de profil din Uniune cu privire la cererea solicitantului și a invitat-o să prezinte eventuale observații, dacă este necesar. Nu s-au primit observații din partea industriei de profil din Uniune.

               C.   ANALIZAREA CERERII

                     (11)

                     În ceea ce privește condiția prevăzută la articolul 2 litera (a) din Regulamentul de punere în aplicare (UE) 2019/1198 ca solicitantul să nu fi exportat produsul în cauză în Uniune în cursul perioadei de anchetă pe baza căreia s-au instituit măsurile, și anume 1 ianuarie 2011-31 decembrie 2011 („perioada anchetei inițiale”), Comisia a stabilit că solicitantul nu exista în calitate de societate comercială în acel moment. Statutul societății comerciale Hunan Legend și licența sa comercială datează din luna mai 2014. Prin urmare, solicitantul nu ar fi putut exporta produsul în cauză către Uniune în timpul perioadei de anchetă și, astfel, îndeplinește această condiție.

                     (12)

                     În ceea ce privește condiția prevăzută la articolul 2 litera (b) din Regulamentul de punere în aplicare (UE) 2019/1198 ca solicitantul să nu fie afiliat niciunui exportator sau producător care face obiectul măsurilor antidumping instituite prin regulamentul inițial, Comisia a stabilit că Hunan Legend nu este afiliată niciunuia dintre producătorii-exportatori chinezi care fac obiectul măsurilor antidumping inițiale. Potrivit Qichacha, unicul acționar al Hunan Legend, domnul Liang Feiqiao, nu are în proprietate sau nu deține acțiuni în nicio societate comercială care desfășoară activități de producție, de prelucrare, de vânzare sau de achiziționare a produsului în cauză în afară de Hunan Legend. Cu toate acestea, atunci când Hunan Legend a fost înființată, participația era diferită. Până în noiembrie 2016, un producător-exportator chinez care fabrica produsul în cauză și care a fost supus unei taxe individuale de 18,3 %, Hunan Hualian China Industry Co. Ltd. („Hunan Hualian”) deținea 49 % din acțiunile Hunan Legend, în timp ce domnul Liang Feiqiao deținea restul de 51 %. În noiembrie 2016, Hunan Hualian a transferat toate acțiunile sale domnului Liang Feiqiao prin intermediul unui acord de transfer de acțiuni încheiat între cele două părți și care stabilește termenii și condițiile în care a avut loc divizarea. În urma transferului, domnul Liang Feiqiao a devenit acționar unic al Hunan Legend, iar solicitantul și Hunan Hualian și-au încetat relația.

                     (13)

                     Hunan Legend a început să exporte la sfârșitul anului 2017 și efectuează exporturi către UE din 2019, adică după ce Hunan Hualian s-a retras în calitate de acționar în 2016. De asemenea, a rezultat că documentele esențiale ale societății comerciale care stabileau structura Hunan Legend, statutul său actual și registrul său de vânzări nu indicau faptul că solicitantul are societăți afiliate. În concluzie, Comisia nu a identificat nicio relație, astfel cum este definită în Regulamentul de punere în aplicare (UE) 2015/2447 al Comisiei (7). Prin urmare, solicitantul îndeplinește această condiție.

                     (14)

                     În ceea ce privește condiția prevăzută la articolul 2 litera (c) din Regulamentul de punere în aplicare (UE) 2019/1198, ca solicitantul să fi exportat efectiv în Uniune produsul în cauză după perioada anchetei inițiale sau să își fi asumat o obligație contractuală irevocabilă de a exporta o cantitate importantă în Uniune, Comisia a stabilit că solicitantul a exportat în Uniune în 2019, prin urmare, după perioada anchetei inițiale. Solicitantul a prezentat facturi, o listă de colisaj, un conosament și o chitanță de plată pentru o comandă efectuată în 2019 de o societate din Danemarca. Prin urmare, solicitantul îndeplinește această condiție.

                     (15)

                     Așadar, solicitantul îndeplinește toate cele trei condiții pentru acordarea TNPE, astfel cum se prevede la articolul 2 din Regulamentul de punere în aplicare (UE) 2019/1198, așa încât cererea trebuie acceptată. În consecință, solicitantul trebuie să facă obiectul unei taxe antidumping de 17,9 % pentru societățile comerciale cooperante care nu au fost incluse în eșantionul anchetei inițiale.

               D.   COMUNICAREA CONSTATĂRILOR

                     (16)

                     Solicitantul și industria din Uniune au fost informați cu privire la faptele și considerentele esențiale pe baza cărora s-a considerat adecvat să se acorde taxa antidumping aplicabilă societăților cooperante care nu au fost incluse în eșantionul anchetei inițiale societății Hunan Legend Porcelain Industry Co., Ltd. („Hunan Legend”).

                     (17)

                     Părților li s-a acordat posibilitatea de a prezenta observații. Nu s-au primit observații.

                     (18)

                     Prezentul regulament este conform cu avizul comitetului instituit prin articolul 15 alineatul (1) din regulamentul de bază,

               ADOPTĂ PREZENTUL REGULAMENT:

            Articolul 1
            Următoarea societate comercială este adăugată în anexa I la Regulamentul de punere în aplicare (UE) 2019/1198, care conține lista societăților comerciale cooperante neincluse în eșantion:

                        Societate

                        Cod adițional
                        TARIC

                        Hunan Legend Porcelain Industry Co., Ltd.

                        C608

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.

            Adoptat la Bruxelles, 18 martie 2021.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 21.

            (2)  JO L 189, 15.7.2019, p. 8.

            (3)  Regulamentul de punere în aplicare (UE) nr. 412/2013 al Consiliului din 13 mai 2013 de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză (JO L 131, 15.5.2013, p. 1).

            (4)  Regulamentul de punere în aplicare (UE) 2019/2131 al Comisiei din 28 noiembrie 2019 de modificare a Regulamentului de punere în aplicare (UE) 2019/1198 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului (JO L 321, 12.12.2019, p. 139).

            (5)  Orbis este un furnizor de date la nivel mondial în materie de informații corporative care acoperă peste 220 de milioane de societăți comerciale din întreaga lume. El oferă în principal informații standardizate privind societăți comerciale private și structuri corporative.

            (6)  Qichacha este o bază de date privată cu scop lucrativ, cu capital chinezesc, care furnizează consumatorilor/profesioniștilor date comerciale, informații privind creditele și analize privind întreprinderi private și publice cu sediul în China.

            (7)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558). Articolul 127 din Regulamentul de punere în aplicare (UE) 2015/2447 (Codul vamal al UE) prevede că două persoane sunt considerate a fi afiliate dacă este îndeplinită una dintre următoarele condiții: (a) una dintre ele face parte din conducerea sau consiliul de administrație al întreprinderii celeilalte persoane; (b) au calitatea juridică de asociați; (c) una este angajatorul celeilalte; (d) o terță parte posedă, controlează sau deține direct sau indirect 5 % sau mai mult din acțiunile sau părțile emise cu drept de vot de ambele persoane; (e) în cazul în care unul dintre ei îl controlează, în mod direct sau indirect, pe celălalt; (f) ambele sunt controlate în mod direct sau indirect de către o terță persoană; (g) împreună, controlează direct sau indirect o terță persoană; (h) sunt membre ale aceleiași familii. Persoanele care sunt asociate în afaceri în sensul că una dintre ele este agentul, distribuitorul sau concesionarul exclusiv al celeilalte, indiferent de denumirea utilizată, sunt considerate afiliate numai dacă se încadrează în unul din criteriile menționate în teza anterioară.


title: Regulamentul de punere în aplicare (UE) 2021/772 al Comisiei din 10 mai 2021 de modificare a Regulamentului de punere în aplicare (UE) 2020/977 în ceea ce privește măsurile temporare legate de controalele referitoare la producția de produse ecologice, în special perioada de aplicare (Text cu relevanță pentru SEE)

text:
                  11.5.2021

                  RO

                  Jurnalul Oficial al Uniunii Europene

                  L 165/28

         REGULAMENTUL DE PUNERE ÎN APLICARE (UE) 2021/772 AL COMISIEI
         din 10 mai 2021
         de modificare a Regulamentului de punere în aplicare (UE) 2020/977 în ceea ce privește măsurile temporare legate de controalele referitoare la producția de produse ecologice, în special perioada de aplicare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 28 alineatul (6), articolul 30 alineatul (2) al treilea paragraf și articolul 38 literele (c), (d) și (e),
         întrucât:

                     (1)

                     Pandemia de COVID-19 și amplele restricții de circulație instituite în statele membre și în țări terțe sub forma unor măsuri naționale constituie o provocare excepțională și fără precedent pentru statele membre și pentru operatori în ceea ce privește efectuarea controalelor prevăzute în Regulamentul (CE) nr. 834/2007, precum și în Regulamentele (CE) nr. 889/2008 (2) și (CE) nr. 1235/2008 (3) ale Comisiei.

                     (2)

                     Pentru a răspunde circumstanțelor specifice create de criza actuală legată de pandemia de COVID-19, Regulamentul de punere în aplicare (UE) 2020/977 al Comisiei (4) permite statelor membre să aplice măsuri temporare de derogare de la Regulamentele (CE) nr. 889/2008 și (CE) nr. 1235/2008 în ceea ce privește sistemul de control referitor la producția de produse ecologice și anumite proceduri prevăzute în Sistemul de control al comerțului și de expertiză (TRACES).

                     (3)

                     Statele membre au informat Comisia că, în contextul crizei legate de pandemia de COVID-19, anumite perturbări importante ale funcționării sistemelor lor de control din sectorul agriculturii ecologice vor persista după data de 1 februarie 2021.

                     (4)

                     În plus, în ceea ce privește controalele oficiale și alte activități oficiale care intră în domeniul de aplicare al Regulamentului (UE) 2017/625 al Parlamentului European și al Consiliului (5), Regulamentul de punere în aplicare (UE) 2020/466 al Comisiei (6) permite statelor membre să aplice măsuri temporare pentru a evita riscurile grave la adresa sănătății personalului autorităților competente, având în vedere dificultățile legate de efectuarea acestor controale și activități și în măsura în care este necesar pentru a gestiona perturbările grave aferente ale sistemelor de control din statele membre. Perioada de aplicare a regulamentului respectiv a fost prelungită până la 1 iulie 2021 prin Regulamentul de punere în aplicare (UE) 2021/83 al Comisiei (7). Prin urmare, este oportun ca derogările prevăzute în Regulamentul de punere în aplicare (UE) 2020/977 să se aplice în continuare pentru aceeași perioadă ca cea prevăzută în Regulamentul de punere în aplicare (UE) 2020/466.

                     (5)

                     Articolul 1 alineatul (6) din Regulamentul de punere în aplicare (UE) 2020/977 stabilește un procent mai mic decât cel stabilit la articolul 92c alineatul (2) al doilea paragraf litera (c) din Regulamentul (CE) nr. 889/2008 în ceea ce privește inspecțiile și vizitele desfășurate în conformitate cu articolul 65 alineatul (1) și alineatul (4) din Regulamentul (CE) nr. 889/2008 care trebuie să fie neanunțate. Pentru a se garanta că aceste inspecții și vizite pot avea loc efectiv și în condiții de siguranță, este oportun să se creeze posibilitatea de a oferi un preaviz de 24 de ore pentru respectivele inspecții și vizite neanunțate.

                     (6)

                     Prin urmare, se impune ca Regulamentul de punere în aplicare (UE) 2020/977 să fie modificat în consecință.

                     (7)

                     Este necesar ca aplicarea dispozițiilor Regulamentului de punere în aplicare (UE) 2020/977, care este prelungită prin prezentul regulament, să nu fie perturbată. Prin urmare, este oportun să se prevadă aplicarea retroactivă a prezentului regulament în această privință de la 1 februarie 2021.

                     (8)

                     Măsurile prevăzute în prezentul regulament sunt conforme cu avizul Comitetului pentru producția ecologică,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) 2020/977 se modifică după cum urmează:

                        1.

                        Articolul 1 se modifică după cum urmează:

                                    (a)

                                    la alineatul (6) se adaugă următorul paragraf:
                                    „Cu toate acestea, se poate acorda un scurt preaviz de maximum 24 de ore înainte de astfel de inspecții și vizite, pentru a se asigura că inspectorii au acces la sediul operatorului, în condiții de siguranță.”;

                                    (b)

                                    la alineatul (7), data „1 februarie 2021” se înlocuiește cu „1 iulie 2021”.

                        2.

                        Articolul 3 se modifică după cum urmează:

                                    (a)

                                    la al doilea, al treilea și al cincilea paragraf, data de „1 februarie 2021” se înlocuiește cu „1 iulie 2021”;

                                    (b)

                                    la al patrulea paragraf, data de „31 decembrie 2020” se înlocuiește cu „1 iulie 2021”.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Articolul 1 alineatul (1) litera (b) și alineatul (2) se aplică de la 1 februarie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 189, 20.7.2007, p. 1.

            (2)  Regulamentul (CE) nr. 889/2008 al Comisiei din 5 septembrie 2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (JO L 250, 18.9.2008, p. 1).

            (3)  Regulamentul (CE) nr. 1235/2008 al Comisiei din 8 decembrie 2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (JO L 334, 12.12.2008, p. 25).

            (4)  Regulamentul de punere în aplicare (UE) 2020/977 al Comisiei din 7 iulie 2020 de derogare de la Regulamentele (CE) nr. 889/2008 și (CE) nr. 1235/2008 în ceea ce privește controalele referitoare la producția de produse ecologice din cauza pandemiei de COVID-19 (JO L 217, 8.7.2020, p. 1).

            (5)  Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).

            (6)  Regulamentul de punere în aplicare (UE) 2020/466 al Comisiei din 30 martie 2020 privind măsurile temporare de limitare a riscurilor pentru sănătatea umană, a animalelor și a plantelor și pentru bunăstarea animalelor în timpul anumitor perturbări grave ale sistemelor de control ale statelor membre determinate de boala cauzată de noul coronavirus (COVID-19) (JO L 98, 31.3.2020, p. 30).

            (7)  Regulamentul de punere în aplicare (UE) 2021/83 al Comisiei din 27 ianuarie 2021 de modificare a Regulamentului de punere în aplicare (UE) 2020/466 în ceea ce privește efectuarea controalelor oficiale și a altor activități oficiale de către persoane fizice autorizate în mod specific și perioada de aplicare a măsurilor temporare (JO L 29, 28.1.2021, p. 23).


title: Regulamentul de punere în aplicare (UE) 2019/936 al Comisiei din 6 iunie 2019 de modificare a Regulamentelor de punere în aplicare (UE) nr. 808/2014, (UE) nr. 809/2014 și (UE) nr. 908/2014 în ceea ce privește instrumentele financiare instituite în cadrul programelor pentru dezvoltare rurală

text:
                  7.6.2019

                  RO

                  Jurnalul Oficial al Uniunii Europene

                  L 149/58

         REGULAMENTUL DE PUNERE ÎN APLICARE (UE) 2019/936 AL COMISIEI
         din 6 iunie 2019
         de modificare a Regulamentelor de punere în aplicare (UE) nr. 808/2014, (UE) nr. 809/2014 și (UE) nr. 908/2014 în ceea ce privește instrumentele financiare instituite în cadrul programelor pentru dezvoltare rurală
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (1), în special articolul 8 alineatul (3),
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (2), în special articolul 36 alineatul (6) și articolul 62 alineatul (2) litera (a),
         întrucât:

                     (1)

                     Posibilitatea de a institui instrumente financiare care să combine contribuțiile fondurilor structurale și de investiții europene cu produsele financiare ale Băncii Europene de Investiții în cadrul Fondului european pentru investiții strategice a fost introdusă la articolul 38 alineatul (1) litera (c) din Regulamentul (UE) nr. 1303/2013 al Parlamentului European și al Consiliului (3) prin Regulamentul (UE, Euratom) 2018/1046 al Parlamentului European și al Consiliului (4).

                     (2)

                     Această nouă dispoziție se aplică, de asemenea, instrumentelor financiare instituite în cadrul programelor Fondului european agricol pentru dezvoltare rurală (FEADR). Anumite norme de punere în aplicare prevăzute în Regulamentele de punere în aplicare (UE) nr. 808/2014 (5), (UE) nr. 809/2014 (6) și (UE) nr. 908/2014 (7) ale Comisiei conțin trimiteri la instrumentele financiare menționate la articolul 38 alineatul (1) din Regulamentul (UE) nr. 1303/2013 înainte de modificarea sa prin Regulamentul (UE, Euratom) 2018/1046. Prin urmare, în dispozițiile relevante ale actelor respective ar trebui să se introducă o trimitere la noua literă (c) de la articolul 38 alineatul (1).

                     (3)

                     Prin urmare, Regulamentele de punere în aplicare (UE) nr. 808/2014, (UE) nr. 809/2014 și (UE) nr. 908/2014 ar trebui modificate în consecință,

                     (4)

                     Măsurile prevăzute de prezentul regulament sunt conforme cu avizul Comitetului pentru dezvoltare rurală și al Comitetului pentru fonduri agricole,

               ADOPTĂ PREZENTUL REGULAMENT:

            Articolul 1
            La punctul 10 litera (c) din partea 1 a anexei I la Regulamentul de punere în aplicare (UE) nr. 808/2014, paragraful al doilea se înlocuiește cu următorul text:

               „În cazul în care o măsură sau un tip de operațiune care beneficiază de o rată specifică a contribuției din FEADR contribuie la instrumentele financiare menționate la articolul 38 alineatul (1) literele (b) și (c) din Regulamentul (UE) nr. 1303/2013, tabelul trebuie să indice separat ratele de contribuție pentru instrumente financiare și pentru alte operațiuni și un cuantum orientativ din FEADR corespunzător contribuției planificate pentru instrumentul financiar.”

            Articolul 2
            Regulamentul de punere în aplicare (UE) nr. 809/2014 se modifică după cum urmează:

                        (a)

                        La articolul 48, alineatul (6) se înlocuiește cu următorul text:

                           „(6)   În ceea ce privește instrumentele financiare menționate la articolul 38 alineatul (1) literele (b) și (c) din Regulamentul (UE) nr. 1303/2013, alineatele (1)-(5) din prezentul articol nu se aplică nici contribuției la instrumentul financiar, nici sprijinului acordat beneficiarului final. Totuși, se aplică articolele 58 și 59 din Regulamentul (UE) nr. 1306/2013 și articolul 9 din Regulamentul delegat (UE) nr. 480/2014 al Comisiei (*1).

                           (*1)  Regulamentul delegat (UE) nr. 480/2014 al Comisiei din 3 martie 2014 de completare a Regulamentului (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime (JO L 138, 13.5.2014, p. 5).”"

                        (b)

                        La articolul 51, alineatul (5) se înlocuiește cu următorul text:

                           „(5)   În ceea ce privește instrumentele financiare menționate la articolul 38 alineatul (1) literele (b) și (c) din Regulamentul (UE) nr. 1303/2013, alineatele (1)-(4) din prezentul articol nu se aplică nici contribuției la instrumentul financiar, nici sprijinului acordat beneficiarului final. Totuși, se aplică articolele 58 și 59 din Regulamentul (UE) nr. 1306/2013 și articolul 9 din Regulamentul delegat (UE) nr. 480/2014.”

            Articolul 3
            La articolul 22 alineatul (2) din Regulamentul de punere în aplicare (UE) nr. 908/2014, al treilea paragraf se înlocuiește cu următorul text:

               „În ceea ce privește instrumentele financiare instituite în conformitate cu articolul 38 alineatul (1) literele (b) și (c) din Regulamentul (UE) nr. 1303/2013, cheltuielile se declară pentru perioadele de referință menționate la primul paragraf atunci când sunt îndeplinite condițiile pentru fiecare cerere ulterioară de plată intermediară, astfel cum este prevăzut la articolul 41 alineatul (1) din regulamentul menționat.”

            Articolul 4
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 iunie 2019.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 487.

            (2)  JO L 347, 20.12.2013, p. 549.

            (3)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).

            (4)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

            (5)  Regulamentul de punere în aplicare (UE) nr. 808/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (JO L 227, 31.7.2014, p. 18).

            (6)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).

            (7)  Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59).


title: Regulamentul de punere în aplicare (UE) 2019/972 al Comisiei din 7 iunie 2019 de înregistrare a unei denumiri în Registrul denumirilor de origine protejate și al indicațiilor geografice protejate [„Džiugas” (IGP)]

text:
                  14.6.2019

                  RO

                  Jurnalul Oficial al Uniunii Europene

                  L 157/1

         REGULAMENTUL DE PUNERE ÎN APLICARE (UE) 2019/972 AL COMISIEI
         din 7 iunie 2019
         de înregistrare a unei denumiri în Registrul denumirilor de origine protejate și al indicațiilor geografice protejate [„Džiugas” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Džiugas”, depusă de Lituania, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Džiugas” ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Džiugas” (IGP).
            Denumirea menționată la primul paragraf identifică un produs din clasa 1.3. Brânzeturi din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 iunie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 28, 23.1.2019, p. 3.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2019/1036 al Comisiei din 18 iunie 2019 de înregistrare a unei denumiri în Registrul denumirilor de origine protejate și al indicațiilor geografice protejate „Zagorski mlinci” (IGP)

text:
                  25.6.2019

                  RO

                  Jurnalul Oficial al Uniunii Europene

                  L 168/1

         REGULAMENTUL DE PUNERE ÎN APLICARE (UE) 2019/1036 AL COMISIEI
         din 18 iunie 2019
         de înregistrare a unei denumiri în Registrul denumirilor de origine protejate și al indicațiilor geografice protejate „Zagorski mlinci” (IGP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Zagorski mlinci”, depusă de Croația, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Zagorski mlinci” ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Zagorski mlinci” (IGP).
            Denumirea menționată la primul paragraf identifică un produs din clasa 2.3. Pâine, produse de patiserie, prăjituri, produse de cofetărie, biscuiți și alte produse de panificație din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 iunie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 464, 27.12.2018, p. 7.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2019/1353 al Comisiei din 20 august 2019 de modificare pentru a 304-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida

text:
                  20.8.2019

                  RO

                  Jurnalul Oficial al Uniunii Europene

                  L 217/1

         REGULAMENTUL DE PUNERE ÎN APLICARE (UE) 2019/1353 AL COMISIEI
         din 20 august 2019
         de modificare pentru a 304-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida (1), în special articolul 7 alineatul (1) litera (a) și articolul 7a alineatul (1),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, a grupurilor și a entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La 14 august 2019, Comitetul pentru sancțiuni al Consiliului de Securitate al Organizației Națiunilor Unite a hotărât să adauge două mențiuni la lista persoanelor, grupurilor și entităților cărora ar trebui să li se aplice înghețarea fondurilor și a resurselor economice. Prin urmare, anexa I la Regulamentul (CE) nr. 881/2002 ar trebui modificată în consecință.

                     (3)

                     Pentru a se asigura eficacitatea măsurilor prevăzute în prezentul regulament, acesta ar trebui să intre în vigoare imediat,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 august 2019.

                  Pentru Comisie,

                  Pentru Președinte,

                  Șefa Serviciului Instrumente de Politică Externă

            (1)  JO L 139, 29.5.2002, p. 9.

            ANEXĂ
            La rubrica „Persoane fizice” din anexa I la Regulamentul (CE) nr. 881/2002 se adaugă următoarele mențiuni:

                        1.

                           „ALI MAYCHOU () (pseudonim notoriu: a) Abderahmane al Maghrebi b) Abderrahmane le Marocain; pseudonim incert: Abou Abderahmane Sanhaji). Data nașterii: 25.5.1983. Locul nașterii: Taza, Maroc. Adresa: Mali. Naționalitatea: marocană. Numărul pașaportului: număr marocan: V06359364 număr de identificare națională: carte de identitate marocană: AB704306. Data desemnării menționată la articolul 7d alineatul (2) litera (i): 14.8.2019.”

                        2.

                           „BAH AG MOUSSA (pseudonim notoriu: a) Ag Mossa b) Ammi Salim). Naționalitatea: maliană Data desemnării menționată la articolul 7d alineatul (2) litera (i): 14.8.2019.”


title: Regulamentul de punere în aplicare (UE) 2019/1583 al Comisiei din 25 septembrie 2019 de modificare a Regulamentului de punere în aplicare (UE) 2015/1998 de stabilire a măsurilor detaliate de implementare a standardelor de bază comune din domeniul securității aviației în ceea ce privește măsurile de securitate cibernetică (Text cu relevanță pentru SEE.)

text:
                  26.9.2019

                  RO

                  Jurnalul Oficial al Uniunii Europene

                  L 246/15

         REGULAMENTUL DE PUNERE ÎN APLICARE (UE) 2019/1583 AL COMISIEI
         din 25 septembrie 2019
         de modificare a Regulamentului de punere în aplicare (UE) 2015/1998 de stabilire a măsurilor detaliate de implementare a standardelor de bază comune din domeniul securității aviației în ceea ce privește măsurile de securitate cibernetică
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 300/2008 al Parlamentului European și al Consiliului din 11 martie 2008 privind norme comune în domeniul securității aviației civile și de abrogare a Regulamentului (CE) nr. 2320/2002 (1), în special articolul 1 și articolul 4 alineatul (3),
         întrucât:

                     (1)

                     Unul dintre principalele obiective ale Regulamentului (CE) nr. 300/2008 este de a oferi baza unei interpretări comune a anexei 17 (anexa referitoare la securitate) la Convenția privind aviația civilă internațională (2) din 7 decembrie 1944, ediția a 10-a, 2017, la care toate statele membre ale UE sunt semnatare.

                     (2)

                     Mijloacele de realizare a obiectivelor sunt: (a) stabilirea de norme comune și de standarde de bază comune privind securitatea aviației și (b) mecanisme de monitorizare a conformității.

                     (3)

                     Scopul modificării legislației de punere în aplicare este de a ajuta statele membre să asigure respectarea deplină a celui mai recent amendament (amendamentul 16) la anexa 17 la Convenția privind aviația civilă internațională, care a introdus noi standarde în capitolul 3.1.4 privind organizarea națională și autoritatea competentă și în capitolul 4.9.1 privind măsurile preventive în materie de securitate cibernetică.

                     (4)

                     Prin transpunerea acestor standarde în legislația de punere în aplicare a UE în materie de securitate a aviației, se va asigura că autoritățile competente stabilesc și pun în aplicare proceduri pentru transmiterea informațiilor pertinente, în funcție de necesități și într-un mod practic și rapid, pentru a ajuta alte autorități și agenții naționale, administratorii de aeroporturi, transportatorii aerieni și alte entități vizate să efectueze evaluări eficace ale riscurilor în materie de securitate asociate operațiunilor lor, sprijinind în acest fel entitățile respective în vederea realizării unor evaluări eficace ale riscurilor în materie de securitate, printre altele, în ceea ce privește securitatea cibernetică și a implementării măsurilor de combatere a amenințărilor cibernetice.

                     (5)

                     Directiva (UE) 2016/1148 a Parlamentului European și a Consiliului (3) privind măsuri pentru un nivel comun ridicat de securitate a rețelelor și a sistemelor informatice în Uniune (Directiva NIS) stabilește măsuri pentru atingerea unui nivel comun ridicat de securitate a rețelelor și a sistemelor informatice în Uniune, în vederea îmbunătățirii funcționării pieței interne. Măsurile care decurg din Directiva NIS și din prezentul regulament trebuie să fie coordonate la nivel național pentru a evita lacunele și suprapunerea obligațiilor.

                     (6)

                     Prin urmare, Regulamentul de punere în aplicare (UE) 2015/1998 al Comisiei (4) trebuie modificat în consecință.

                     (7)

                     Măsurile prevăzute în prezentul regulament sunt conforme cu avizul Comitetului pentru securitatea aviației civile, instituit prin articolul 19 alineatul (1) din Regulamentul (CE) nr. 300/2008,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) 2015/1998 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la 31 decembrie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 septembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 97, 9.4.2008, p. 72.

            (2)  https://icao.int/publications/pages/doc7300.aspx

            (3)  Directiva (UE) 2016/1148 a Parlamentului European și a Consiliului din 6 iulie 2016 privind măsuri pentru un nivel comun ridicat de securitate a rețelelor și a sistemelor informatice în Uniune (JO L 194, 19.7.2016, p. 1).

            (4)  Regulamentul de punere în aplicare (UE) 2015/1998 al Comisiei din 5 noiembrie 2015 de stabilire a măsurilor detaliate de implementare a standardelor de bază comune în domeniul securității aviației (JO L 299, 14.11.2015, p. 1).

            ANEXĂ
            Anexa la Regulamentul de punere în aplicare (UE) 2015/1998 se modifică după cum urmează:

                        1.

                        Se adaugă punctul 1.0.6, cu următorul text:

                                    „1.0.6.

                                    Autoritatea competentă stabilește și pune în aplicare proceduri pentru transmiterea informațiilor pertinente, în funcție de necesități și într-un mod practic și rapid, pentru a ajuta alte autorități și agenții naționale, administratorii de aeroporturi, transportatorii aerieni și alte entități vizate să efectueze evaluări eficace ale riscurilor în materie de securitate asociate operațiunilor lor.”

                        2.

                        Se adaugă punctul 1.7, cu următorul text:
                        „1.7   IDENTIFICAREA DATELOR ȘI A SISTEMELOR DE TEHNOLOGIE A INFORMAȚIEI ȘI COMUNICAȚIILOR CRITICE PENTRU AVIAȚIA CIVILĂ ȘI PROTEJAREA ACESTORA ÎMPOTRIVA AMENINȚĂRILOR CIBERNETICE

                                    1.7.1.

                                    Autoritatea competentă se asigură că administratorii de aeroporturi, transportatorii aerieni și entitățile definite în programul național de securitate a aviației civile identifică și își protejează datele și sistemele de tehnologie a informației și comunicațiilor critice împotriva atacurilor cibernetice care ar putea afecta securitatea aviației civile.

                                    1.7.2.

                                    Administratorii de aeroporturi, transportatori aerieni și entitățile respective identifică în programul lor de securitate sau în orice document relevant la care se face trimitere în respectivul program de securitate datele și sistemele de tehnologie a informației și comunicațiilor critice descrise la punctul 1.7.1.
                                    Programul de securitate sau orice document relevant la care se face trimitere în respectivul program de securitate detaliază măsurile menite să asigure protecția împotriva atacurilor cibernetice, răspunsul la astfel de atacuri și redresarea în urma lor, după cum se descrie la punctul 1.7.1.

                                    1.7.3.

                                    Măsurile detaliate de protecție a acestor sisteme și date împotriva intervențiilor ilicite sunt identificate, elaborate și puse în aplicare în conformitate cu o evaluare a riscurilor efectuată de către administratorul aeroportului, transportatorul aerian sau entitatea respectivă, după caz.

                                    1.7.4.

                                    În cazul în care o anumită autoritate sau agenție este competentă pentru măsurile legate de amenințările cibernetice într-un stat membru, respectiva autoritate sau agenție poate fi desemnată ca fiind competentă pentru coordonarea și/sau monitorizarea dispozițiilor legate de securitatea cibernetică ale prezentului regulament.

                                    1.7.5.

                                    Atunci când administratorii de aeroporturi, transportatorii aerieni și entitățile definite în programul național de securitate a aviației civile fac obiectul unor cerințe de securitate cibernetică separate care decurg din alte acte legislative ale UE sau naționale, autoritatea competentă poate înlocui respectarea cerințelor din prezentul regulament cu respectarea elementelor cuprinse în alte acte legislative ale UE sau naționale. Autoritatea competentă se coordonează cu orice altă autoritate competentă relevantă pentru a asigura coordonarea sau compatibilitatea sistemelor de supraveghere.”

                        3.

                        Punctul 11.1.2 se înlocuiește cu următorul text:

                                    „11.1.2.

                                    Următorul personal trebuie să fi trecut cu succes printr-o verificare standard sau aprofundată a antecedentelor:

                                                (a)

                                                persoanele recrutate pentru a aplica sau pentru a fi responsabile cu aplicarea controlului de securitate, a controlului accesului sau a altor măsuri de securitate într-o altă parte decât o zonă de securitate cu acces restricționat;

                                                (b)

                                                persoanele care au acces neînsoțit la mărfurile și poșta destinate transportului aerian, la poșta transportatorului aerian și la materialele transportatorului aerian, la proviziile de bord și la proviziile de aeroport cărora le-au fost aplicate măsurile de securitate necesare;

                                                (c)

                                                persoanele care au drepturi de administrator sau acces nesupravegheat și nelimitat la datele și sistemele de tehnologie a informației și comunicațiilor critice utilizate în scopuri de securitate a aviației civile astfel cum se descrie la punctul 1.7.1 în conformitate cu programul național de securitate a aviației sau care au fost identificate în evaluarea riscurilor menționată la punctul 1.7.3.

                                          În lipsa unor dispoziții contrare ale prezentului regulament, necesitatea efectuării unei verificări standard sau a unei verificări aprofundate a antecedentelor este stabilită de autoritatea competentă în conformitate cu normele naționale aplicabile.”

                        4.

                        Se adaugă punctul 11.2.8, cu următorul text:
                        „11.2.8.   Pregătirea persoanelor cu roluri și responsabilități în materie de amenințări cibernetice

                                    11.2.8.1.

                                    Persoanele care pun în aplicare măsurile prevăzute la punctul 1.7.2 trebuie să aibă competențele și aptitudinile necesare pentru îndeplinirea cu eficacitate a sarcinilor desemnate. Persoanele respective trebuie să fie informate cu privire la riscurile cibernetice relevante pe baza principiului necesității de a cunoaște.

                                    11.2.8.2.

                                    Persoanele care au acces la date sau sisteme trebuie să primească o pregătire corespunzătoare și specifică funcției ocupate, proporțională cu rolul și responsabilitățile lor, inclusiv să fie informate în legătură cu riscurile relevante atunci când funcția lor impune acest lucru. Autoritatea competentă sau autoritatea sau agenția prevăzută la punctul 1.7.4 precizează sau aprobă conținutul cursului.”


title: Regulamentul de Punere în Aplicare (UE) 2019/2091 al Comisiei din 28 noiembrie 2019 de modificare a Regulamentului de punere în aplicare (UE) 2015/2197 în ceea ce privește valutele strâns corelate, în conformitate cu Regulamentul (UE) nr. 575/2013 al Parlamentului European și al Consiliului (Text cu relevanță pentru SEE)

text:
                  9.12.2019

                  RO

                  Jurnalul Oficial al Uniunii Europene

                  L 317/38

         REGULAMENTUL DE PUNERE ÎN APLICARE (UE) 2019/2091 AL COMISIEI
         din 28 noiembrie 2019
         de modificare a Regulamentului de punere în aplicare (UE) 2015/2197 în ceea ce privește valutele strâns corelate, în conformitate cu Regulamentul (UE) nr. 575/2013 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 354 alineatul (3),
         întrucât:

                     (1)

                     Pentru a se asigura faptul că perechile de valute menționate în anexa la Regulamentul de punere în aplicare (UE) 2015/2197 al Comisiei (2) continuă să reflecte corelarea reală între monedele relevante, este necesar să se actualizeze lista de valute strâns corelate.

                     (2)

                     Lista utilizează data de 31 martie 2018 drept dată de încheiere în sensul calculării seriilor de date de trei și de cinci ani care sunt necesare pentru a evalua perechile de valute în conformitate cu Regulamentul (UE) nr. 575/2013.

                     (3)

                     Prezentul regulament se bazează pe proiectele de standarde tehnice de punere în aplicare transmise Comisiei de Autoritatea Bancară Europeană (ABE).

                     (4)

                     Având în vedere că modificările necesare ale Regulamentului de punere în aplicare (UE) 2015/2197 nu presupun schimbări semnificative din punctul de vedere al conținutului, în conformitate cu articolul 15 alineatul (1) al doilea paragraf din Regulamentul (UE) nr. 1093/2010 al Parlamentului European și al Consiliului (3), ABE nu a efectuat nicio consultare publică deschisă, considerând că aceasta ar fi disproporționată în raport cu domeniul de aplicare și cu impactul proiectelor de standarde tehnice de punere în aplicare în cauză.

                     (5)

                     Prin urmare, Regulamentul de punere în aplicare (UE) 2015/2197 ar trebui modificat în consecință,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) 2015/2197 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 176, 27.6.2013, p. 1.

            (2)  Regulamentul de punere în aplicare (UE) 2015/2197 al Comisiei din 27 noiembrie 2015 de stabilire a standardelor tehnice de punere în aplicare în ceea ce privește valutele strâns corelate, în conformitate cu Regulamentul (UE) nr. 575/2013 al Parlamentului European și al Consiliului (JO L 313, 28.11.2015, p. 30).

            (3)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Bancară Europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).

            ANEXĂ
            Anexa la Regulamentul de punere în aplicare (UE) 2015/2197 al Comisiei se înlocuiește cu următorul text:

                  „ANEXĂ

                     Lista de valute strâns corelate

                     Partea 1 – Lista valutelor strâns corelate cu euro (EUR)

                  Lekul albanez (ALL), marca din Bosnia și Herțegovina (BAM), leva bulgărească (BGN), francul elvețian (CHF), coroana cehă (CZK), kuna croată (HRK), forintul maghiar (HUF), dirhamul marocan (MAD), denarul din Macedonia de Nord (MKD), zlotul polonez (PLN), leul românesc (RON), dinarul sârbesc (RSD), coroana suedeză (SEK).

                     Partea 2 – Lista valutelor strâns corelate cu dirhamul din Emiratele Arabe (AED)

                  Yuanul chinezesc (CNY), dolarul din Hong Kong (HKD), shekelul nou israelian (ILS), rupia indiană (INR), lira libaneză (LBP), dirhamul marocan (MAD), pataca din Macao (MOP), pesoul filipinez (PHP), dolarul singaporez (SGD), bahtul thailandez (THB), dolarul taiwanez (TWD), dolarul american (USD).

                     Partea 3 – Lista valutelor strâns corelate cu lekul albanez (ALL)

                  Marca din Bosnia și Herțegovina (BAM), leva bulgărească (BGN), francul elvețian (CHF), coroana cehă (CZK), coroana daneză (DKK), kuna croată (HRK), dirhamul marocan (MAD), leul românesc (RON), dinarul sârbesc (RSD), euro (EUR).

                     Partea 4 – Lista valutelor strâns corelate cu marca din Bosnia și Herțegovina (BAM)

                  Lekul albanez (ALL), leva bulgărească (BGN), francul elvețian (CHF), coroana cehă (CZK), coroana daneză (DKK), kuna croată (HRK), forintul maghiar (HUF), dirhamul marocan (MAD), denarul din Macedonia de Nord (MKD), zlotul polonez (PLN), leul românesc (RON), dinarul sârbesc (RSD), coroana suedeză (SEK), euro (EUR).

                     Partea 5 – Lista valutelor strâns corelate cu leva bulgărească (BGN)

                  Lekul albanez (ALL), marca din Bosnia și Herțegovina (BAM), francul elvețian (CHF), coroana cehă (CZK), coroana daneză (DKK), kuna croată (HRK), forintul maghiar (HUF), dirhamul marocan (MAD), denarul din Macedonia de Nord (MKD), zlotul polonez (PLN), leul românesc (RON), dinarul sârbesc (RSD), coroana suedeză (SEK), euro (EUR).

                     Partea 6 – Lista valutelor strâns corelate cu francul elvețian (CHF)

                  Lekul albanez (ALL), marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), kuna croată (HRK), dirhamul marocan (MAD), leul românesc (RON), dinarul sârbesc (RSD), euro (EUR).

                     Partea 7 – Lista valutelor strâns corelate cu yuanul chinezesc (CNY)

                  Dirhamul din Emiratele Arabe (AED), dolarul din Hong Kong (HKD), shekelul nou israelian (ILS), lira libaneză (LBP), pataca din Macao (MOP), pesoul filipinez (PHP), dolarul singaporez (SGD), bahtul thailandez (THB), dolarul taiwanez (TWD), dolarul american (USD).

                     Partea 8 – Lista valutelor strâns corelate cu coroana cehă (CZK)

                  Lekul albanez (ALL), marca din Bosnia și Herțegovina (BAM), leva bulgărească (BGN), francul elvețian (CHF), coroana daneză (DKK), kuna croată (HRK), forintul maghiar (HUF), dirhamul marocan (MAD), denarul din Macedonia de Nord (MKD), zlotul polonez (PLN), leul românesc (RON), dinarul sârbesc (RSD), euro (EUR).

                     Partea 9 – Lista valutelor strâns corelate cu coroana daneză (DKK)

                  Lekul albanez (ALL), marca din Bosnia și Herțegovina (BAM), leva bulgărească (BGN), francul elvețian (CHF), coroana cehă (CZK), kuna croată (HRK), forintul maghiar (HUF), dirhamul marocan (MAD), denarul din Macedonia de Nord (MKD), zlotul polonez (PLN), leul românesc (RON), dinarul sârbesc (RSD), coroana suedeză (SEK).

                     Partea 10 – Lista valutelor strâns corelate cu dolarul din Hong Kong (HKD)

                  Dirhamul din Emiratele Arabe (AED), yuanul chinezesc (CNY), shekelul nou israelian (ILS), rupia indiană (INR), lira libaneză (LBP), dirhamul marocan (MAD), pataca din Macao (MOP), pesoul filipinez (PHP), dolarul singaporez (SGD), bahtul thailandez (THB), dolarul taiwanez (TWD), dolarul american (USD).

                     Partea 11 – Lista valutelor strâns corelate cu kuna croată (HRK)

                  Lekul albanez (ALL), marca din Bosnia și Herțegovina (BAM), leva bulgărească (BGN), francul elvețian (CHF), coroana cehă (CZK), coroana daneză (DKK), forintul maghiar (HUF), dirhamul marocan (MAD), denarul din Macedonia de Nord (MKD), leul românesc (RON), dinarul sârbesc (RSD), euro (EUR).

                     Partea 12 – Lista valutelor strâns corelate cu forintul maghiar (HUF)

                  Marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), kuna croată (HRK), dirhamul marocan (MAD), zlotul polonez (PLN), leul românesc (RON), dinarul sârbesc (RSD), euro (EUR).

                     Partea 13 – Lista valutelor strâns corelate cu shekelul nou israelian (ILS)

                  Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), lira libaneză (LBP), dirhamul marocan (MAD), pataca din Macao (MOP), pesoul filipinez (PHP), dolarul singaporez (SGD), bahtul thailandez (THB), dolarul american (USD).

                     Partea 14 – Lista valutelor strâns corelate cu rupia indiană (INR)

                  Dirhamul din Emiratele Arabe (AED), dolarul din Hong Kong (HKD), pataca din Macao (MOP), pesoul filipinez (PHP), bahtul thailandez (THB), dolarul american (USD).

                     Partea 15 – Lista valutelor strâns corelate cu wonul sud-coreean (KRW)

                  Dolarul singaporez (SGD).

                     Partea 16 – Lista valutelor strâns corelate cu lira libaneză (LBP)

                  Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), shekelul nou israelian (ILS), pataca din Macao (MOP), pesoul filipinez (PHP), dolarul singaporez (SGD), bahtul thailandez (THB), dolarul taiwanez (TWD), dolarul american (USD).

                     Partea 17 – Lista valutelor strâns corelate cu dirhamul marocan (MAD)

                  Dirhamul din Emiratele Arabe (AED), lekul albanez (ALL), marca din Bosnia și Herțegovina (BAM), leva bulgărească (BGN), francul elvețian (CHF), coroana cehă (CZK), coroana daneză (DKK), dolarul din Hong Kong (HKD), kuna croată (HRK), forintul maghiar (HUF), shekelul nou israelian (ILS), denarul din Macedonia de Nord (MKD), pataca din Macao (MOP), pesoul filipinez (PHP), leul românesc (RON), dinarul sârbesc (RSD), dolarul singaporez (SGD), bahtul thailandez (THB), dolarul american (USD), euro (EUR).

                     Partea 18 – Lista valutelor strâns corelate cu denarul din Macedonia de Nord (MKD)

                  Marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), kuna croată (HRK), dirhamul marocan (MAD), leul românesc (RON), dinarul sârbesc (RSD), euro (EUR).

                     Partea 19 – Lista valutelor strâns corelate cu pataca din Macao (MOP)

                  Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), shekelul nou israelian (ILS), rupia indiană (INR), lira libaneză (LBP), dirhamul marocan (MAD), pesoul filipinez (PHP), dolarul singaporez (SGD), bahtul thailandez (THB), dolarul taiwanez (TWD), dolarul american (USD).

                     Partea 20 – Lista valutelor strâns corelate cu pesoul filipinez (PHP)

                  Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), shekelul nou israelian (ILS), rupia indiană (INR), lira libaneză (LBP), dirhamul marocan (MAD), pataca din Macao (MOP), dolarul singaporez (SGD), bahtul thailandez (THB), dolarul taiwanez (TWD), dolarul american (USD).

                     Partea 21 – Lista valutelor strâns corelate cu zlotul polonez (PLN)

                  Marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), forintul maghiar (HUF), euro (EUR).

                     Partea 22 – Lista valutelor strâns corelate cu leul românesc (RON)

                  Lekul albanez (ALL), marca din Bosnia și Herțegovina (BAM), leva bulgărească (BGN), francul elvețian (CHF), coroana cehă (CZK), coroana daneză (DKK), kuna croată (HRK), forintul maghiar (HUF), dirhamul marocan (MAD), denarul din Macedonia de Nord (MKD), dinarul sârbesc (RSD), euro (EUR).

                     Partea 23 – Lista valutelor strâns corelate cu dinarul sârbesc (RSD)

                  Lekul albanez (ALL), marca din Bosnia și Herțegovina (BAM), leva bulgărească (BGN), francul elvețian (CHF), coroana cehă (CZK), coroana daneză (DKK), kuna croată (HRK), forintul maghiar (HUF), dirhamul marocan (MAD), denarul din Macedonia de Nord (MKD), leul românesc (RON), euro (EUR).

                     Partea 24 – Lista valutelor strâns corelate cu coroana suedeză (SEK)

                  Marca din Bosnia și Herțegovina (BAM), leva bulgărească (BGN), coroana daneză (DKK), euro (EUR).

                     Partea 25 – Lista valutelor strâns corelate cu dolarul singaporez (SGD)

                  Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), shekelul nou israelian (ILS), wonul sud-coreean (KRW), lira libaneză (LBP), dirhamul marocan (MAD), pataca din Macao (MOP), pesoul filipinez (PHP), bahtul thailandez (THB), dolarul taiwanez (TWD), dolarul american (USD).

                     Partea 26 – Lista valutelor strâns corelate cu bahtul thailandez (THB)

                  Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), shekelul nou israelian (ILS), rupia indiană (INR), lira libaneză (LBP), dirhamul marocan (MAD), pataca din Macao (MOP), pesoul filipinez (PHP), dolarul singaporez (SGD), dolarul taiwanez (TWD), dolarul american (USD).

                     Partea 27 – Lista valutelor strâns corelate cu dolarul taiwanez (TWD)

                  Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), lira libaneză (LBP), pataca din Macao (MOP), pesoul filipinez (PHP), dolarul singaporez (SGD), bahtul thailandez (THB), dolarul american (USD).

                     Partea 28 – Lista valutelor strâns corelate cu dolarul american (USD)

                  Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), shekelul nou israelian (ILS), rupia indiană (INR), lira libaneză (LBP), dirhamul marocan (MAD), pataca din Macao (MOP), pesoul filipinez (PHP), dolarul singaporez (SGD), bahtul thailandez (THB), dolarul taiwanez (TWD).

            ”